Predkladacia správa

             Ministerstvo zdravotníctva Slovenskej republiky predkladá na rokovanie vlády Slovenskej republiky na schválenie vznik akciových spoločností zo štátnych zdravotníckych zariadení - „Slovenský ústav srdcových a cievnych chorôb Bratislava s obchodným názvom po vzniku akciovej spoločnosti „Národný ústav srdcových a cievnych chorôb, a.s.“, „Stredoslovenský ústav srdcovo-cievnych chorôb Banská Bystrica“ s obchodným názvom po vzniku akciovej spoločnosti „Stredoslovenský ústav srdcových a cievnych chorôb, a.s.“ a Východoslovenský ústav srdcových a cievnych chorôb Košice“ s obchodným názvom po vzniku akciovej spoločnosti „Východoslovenský ústav srdcových a cievnych chorôb Košice, a.s.“. 

              Na základe ustanovení § 84 a nasl. zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (ďalej len „zákon“) a zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) boli dňom 1. november 2005 založené notárskou zápisnicou (č. N 260/2005, N 258/2005, N 257/2005) akciové spoločnosti „Prvý Slovenský ústav srdcových a cievnych chorôb, a.s., so sídlom 833 48 Bratislava, Pod Krásnou Hôrkou 1“, „Stredoslovenský ústav srdcových a cievnych chorôb, a.s. so sídlom 974 01 Banská Bystrica, Námestie L. Svobodu č. 1“, a „Východoslovenský ústav srdcových a cievnych chorôb Košice, a.s. so sídlom 040 11 Košice, Trieda SNP č. 1“.

              Účelom transformácie štátnych zdravotníckych zariadení na akciové spoločnosti je predpoklad kvalitnejšieho poskytovania zdravotníckej starostlivosti s tým, že novovzniknuté akciové spoločnosti budú mať kvalitatívne a kvantitatívne lepší nákup zdravotníckeho zariadenia a rozšíri sa aj paleta poskytovaných zdravotníckych služieb.

               Predložené materiály sú autentické okrem názvu „Prvý Slovenský ústav srdcových a cievnych chorôb Bratislava,“ bol zmenený na základe žiadosti ústavu na „Národný ústav srdcových a cievnych chorôb, a.s.“. Uvedená požiadavka bola zapracovaná do notárskej zápisnice.

               Materiály neboli predmetom medzirezortného pripomienkového konania, nakoľko Vláda SR na svojom zasadnutí dňa 19. októbra 2005 uznesením č. 833/2005 schválila znenie vzorových stanov a vzorovej zakladateľskej listiny akciových spoločností transformujúcich sa zdravotníckych zariadení a na svojom 152. zasadnutí dňa 9. novembra 2005 vzala informáciu o založení uvedených akciových spoločností na vedomie.   

               Predkladaný materiál nemá negatívne ekonomické dopady a nemá vplyv na životné prostredie, zamestnanosť a podnikateľské prostredie. Z týchto dôvodov neobsahuje doložku finančných, ekonomických, enviromentálnych vplyvov, vplyvov na zamestnanosť a podnikateľské prostredie.